b'\n_START_ARTICLE_\nSergei Hohlov-Simson\n_START_SECTION_\nKlubbkarriere\n_START_PARAGRAPH_\nHohlov-Simson startet sin klubbkarriere hos FC Flora Tallinn i 1992, hvor han spilte to sesonger uten at han fikk spille seriekamper. I 1995 meldte han overgang til serierivalen JK Tervis P\xc3\xa4rnu, f\xc3\xb8r han i 1997 dro tilbake til Flora Tallinn. I sin andre periode i klubben spilte han 49 seriekamper og noterte seg for seks scoringer, og var med p\xc3\xa5 \xc3\xa5 vinne Meistriliiga b\xc3\xa5de i 1997 og 1998, samt den estiske cupen Eesti Karikas i 1998. I 2000 meldte han overgang til JK Viljandi Tulevik, hvor han noterte seg for syv seriekamper, f\xc3\xb8r han samme \xc3\xa5r dro videre til FC Kuressaare._NEWLINE_I 2000 ble Hohlov-Simson utenlandsproff da han skrev under p\xc3\xa5 en kontrakt med den israelske klubben Hapoel Kfar Saba. Her slet han med p\xc3\xa5 \xc3\xa5 f\xc3\xa5 spilletid, og ble f\xc3\xb8lgelig l\xc3\xa5nt ut til Hapoel Tayibe hvor han noterte seg for 20 seriekamper ut 2000/2001-sesongen. H\xc3\xb8sten 2001 ble han tilbudt kontrakt av Hamarkameratene, som da spilte i 1. divisjon. Han debuterte for klubben den 9. september 2001 i en seriekamp borte mot H\xc3\xb8dd (2\xe2\x80\x932), da han kom inn som innbytter for Per S\xc3\xb6ren Johansson i andre omgang. I januar 2002 vendte han tilbake til hjemlandet og skrev under en to\xc3\xa5rskontrakt med FC Levadia Tallinn. Han spilte 90 seriekamper, og fikk med seg ett seriemesterskap og to cupmesterskap frem til han la opp ved sesongslutt 2006.\n_START_SECTION_\nInternasjonal karriere\n_START_PARAGRAPH_\nHohlov-Simson fikk sin debut for Estlands herrelandslag i en vennskapskamp borte mot Latvia den 10. juli 1992 (2\xe2\x80\x931). Hans f\xc3\xb8rste landslagsm\xc3\xa5l kom i en VM-kvalifiseringskamp hjemme mot Hviterussland den 5. oktober 1996 (1\xe2\x80\x930). Han fikk totalt 58 landskamper for Estland og noterte seg for to landslagsm\xc3\xa5l frem til 2004.\n_START_SECTION_\nTrenerkarriere\n_START_PARAGRAPH_\nDen 26. juli 2011 ble Hohlov-Simson ansatt som trener for Levadia Tallinn, hvor han ledet klubben i 21 kamper f\xc3\xb8r han i januar 2012 ble ansatt i klubbens administrasjon.'